               EIROPAS KOMISIJA
            Briselē, 10.5.2022
            COM(2022) 201 final
            2022/0143(BUD)

            Priekšlikums
            EIROPAS PARLAMENTA UN PADOMES LĒMUMS
            par Eiropas Globalizācijas pielāgošanās fonda darbu zaudējušiem darba ņēmējiem izmantošanu saistībā ar Francijas iesniegto pieteikumu EGF/2022/001 FR/Air France

               PASKAIDROJUMA RAKSTS

               PRIEKŠLIKUMA KONTEKSTS

               1.Noteikumi, kas piemērojami finansiāliem ieguldījumiem no Eiropas Globalizācijas pielāgošanās fonda darbu zaudējušiem darba ņēmējiem (EGF), ir izklāstīti Eiropas Parlamenta un Padomes 2021. gada 28. aprīļa Regulā (ES) 2021/691 par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013
                  1
                (turpmāk tekstā “EGF regula”).

               2.Francija 2022. gada 21. janvārī iesniedza pieteikumu EGF/2022/001 FR/Air France par EGF finansiālo ieguldījumu pēc darbvietu zaudēšanas uzņēmumā Air France
                  2
                Francijā.

               3.Komisija pēc tā izvērtēšanas saskaņā ar visiem piemērojamajiem EGF regulas noteikumiem secināja, ka nosacījumi EGF finansiālā ieguldījuma piešķiršanai ir izpildīti.

               PIETEIKUMA KOPSAVILKUMS

                        EGF pieteikums

                        EGF/2022/001 FR/Air France

                        Dalībvalsts

                        Francija

                        Skartākie reģioni (NUTS
                           3
                         2. līmenis)

                        Ildefransa (FR10)
                           4

                        Pieteikuma iesniegšanas datums

                        2022. gada 21. janvāris

                        Pieteikuma saņemšanas apliecinājuma datums

                        2022. gada 21. janvāris

                        Papildu informācijas pieprasījuma datums

                        2022. gada 4. februāris

                        Papildu informācijas iesniegšanas termiņš

                        2022. gada 25. februāris

                        Izvērtējuma pabeigšanas termiņš

                        2022. gada 12. maijs

                        Intervences kritērijs

                        EGF regulas 4. panta 2. punkta a) apakšpunkts

                        Galvenais uzņēmums

                        Air France

                        Attiecīgo uzņēmumu skaits

                        3

                        Saimnieciskās darbības nozare(-s)

                        (NACE 2. redakcijas nodaļa)
                           5

                        33. nodaļa (Iekārtu un ierīču remonts un uzstādīšana)
                           51. nodaļa (Gaisa transports)

                        Atsauces periods (četri mēneši):

                        no 2021. gada 1. jūlija līdz 2021. gada 1. novembrim

                        Zaudēto darbvietu skaits atsauces periodā (a)

                        282

                        Zaudēto darbvietu skaits pirms vai pēc atsauces perioda (b)

                        1298

                        Zaudēto darbvietu kopskaits (a + b)

                        1580

                        Atbalsttiesīgo saņēmēju kopskaits

                        1580

                        Paredzēto atbalsta saņēmēju kopskaits

                        1580

                        Individualizēto pakalpojumu budžets (EUR)

                        20 873 656

                        EGF īstenošanas budžets
                           6
                         (EUR)

                        00 000 000

                        Kopējais budžets (EUR)

                        20 873 656

                        EGF ieguldījums (85 %) (EUR)

                        17 742 607

               PIETEIKUMA IZVĒRTĒŠANA

               Procedūra

               4.Pieteikumu EGF/2022/001 FR/Air France Francija iesniedza 12 nedēļu laikā no dienas, kad bija izpildīti EGF regulas 4. pantā noteiktie intervences kritēriji, proti, 2022. gada 21. janvārī. Komisija tajā pašā dienā apstiprināja pieteikuma saņemšanu un 2022. gada 4. februārī pieprasīja no Francijas papildu informāciju. Šī papildu informācija tika iesniegta 15 darbdienu laikā no pieprasījuma dienas. Termiņš, kurā Komisijai būtu jāizvērtē pieteikuma atbilstība finansiālā ieguldījuma piešķiršanas nosacījumiem, proti, 50 darbdienas no pilnīga pieteikuma saņemšanas dienas, beidzas 2022. gada 12. maijā.

               Pieteikuma atbilstība

               Attiecīgie uzņēmumi un atbalsta saņēmēji

               5.Pieteikums attiecas uz 282 darbu zaudējušiem darba ņēmējiem, kuru darbība ir beigusies Air France. Šis uzņēmums darbojas ekonomikas nozarē, kas klasificēta NACE 2. redakcijas 51. nodaļā (Gaisa transports). Air France darba ņēmēji tika atlaisti 12 Francijas NUTS 2. līmeņa reģionos kontinentālajā Francijā
                  7
                un četros Francijas NUTS 2. līmeņa aizjūras reģionos
                  8
               .

               Intervences kritēriji

               6.Francija minēto pieteikumu iesniedza saskaņā ar intervences kritērijiem, kas uzskaitīti EGF regulas 4. panta 2. punkta a) apakšpunktā, kurā noteikts, ka ir jābūt izpildītam nosacījumam, ka četru mēnešu atsauces periodā darbība ir beigusies vismaz 200 darbu zaudējušiem darba ņēmējiem kādā dalībvalsts uzņēmumā, ieskaitot darbu zaudējušus darba ņēmējus attiecīgajos piegādes uzņēmumos un pakārtotās ražošanas uzņēmumos un/vai pašnodarbinātas personas, kuru darbība ir beigusies.

               7.Pieteikuma četru mēnešu atsauces periods ir no 2021. gada 1. jūlija līdz 2021. gada 1. novembrim. Atsauces periodā Air France darbu zaudēja 282 darba ņēmēji.

               Darbu zaudējušo darba ņēmēju skaita un darbības beigšanās aprēķināšana

               8.Atsauces periodā visu 282 darbu zaudējušo darba ņēmēju darbības izbeigšana tika aprēķināta no datuma, kad darba devējs individuāli paziņoja darba ņēmējam par atlaišanu vai darba līguma izbeigšanu.

               Atbalsttiesīgie saņēmēji

               9.Papildus jau minētajiem darba ņēmējiem atbalsttiesīgi ir arī 1298 darbu zaudējuši darba ņēmēji, kuru darbība beidzās pirms vai pēc četru mēnešu atsauces perioda. Visi šie darba ņēmēji savu darbību beidza sešu mēnešu laikā pirms atsauces perioda sākuma 2021. gada 1. jūlijā un/vai starp atsauces perioda beigām un dienu pirms šā priekšlikuma pieņemšanas. Var noteikt skaidru cēloņsakarību ar notikumu, kas izraisīja darbu zaudējušo darba ņēmēju darbības beigšanos atsauces periodā.

               10.Kopējais atbalsttiesīgo saņēmēju skaits ir 1580.

               To notikumu apraksts, kuri izraisīja darbvietu zaudēšanu un darbības beigšanos

               11.Notikums, kura rezultātā tika zaudētas darbvietas, ir neparedzēta, pandēmijas izraisīta globāla ekonomiskā krīze. Covid-19 krīze smagi un pēkšņi skāra Air France gluži tāpat kā pārējās aviokompānijas, liekot samazināt piedāvāto lidojumu skaitu robežu slēgšanas un gaisa satiksmes mazināšanās dēļ.

               12.Papildus straujajam ienākumu un satiksmes samazinājumam, ko izraisīja gandrīz neesošā personu pārvietošanās pandēmijas sākumā, Covid-19 izraisa ilgstošu krīzi gaisa transporta nozarē. Francijā 2020. gadā IKP samazinājās par 8 %
                  9
               , un, neskatoties uz pieaugumu par 7 % 2021. gadā, tas vēl nav pirmspandēmijas līmenī. Mājsaimniecībām pieejamo ienākumu kritums ietekmē ceļojumu izdevumus. Turklāt tāldarbs un jaunas prasības veselības un vides jomā apdraud tuvo saistību ar gaisa transporta nozari, kas ilgtermiņā var mainīt klientu uzvedību. Tāpēc gaidāms, ka gaisa transporta nozares atveseļošanās būs lēna un nenoteikta. Air France tikai 2023. gadā plāno sasniegt 95 % no pirmspandēmijas piedāvāto lidojumu skaita.

               13.Sākoties krīzei, Air France ik mēnesi zaudēja naudas plūsmu 450 miljonu EUR apmērā. Ja uzņēmums nebūtu saņēmis valsts galvotos aizdevumus 7 miljardu EUR apmērā, tas būtu kļuvis maksātnespējīgs un vairs nespētu izmaksāt algas. Taču ar aizdevumiem vien šo situāciju nebūtu bijis iespējams pārvarēt, ja nebūtu veikti papildu pasākumi, piemēram, darbības apmēra samazināšana, iekšzemes tīkla pārdefinēšana un atbalsta funkciju (piemēram, mārketinga, komunikācijas, cilvēkresursu u. c.) vienkāršošana un optimizācija. Šo pasākumu rezultātā tika samazināts darbinieku skaits.

               Paredzamā darbvietu zaudēšanas ietekme uz ekonomiku un nodarbinātību vietējā, reģionālajā un valsts līmenī

               14.Air France darba ņēmēju atlaišana visvairāk ir skārusi Ildefransas reģionu, jo šeit notika 57 % no darbvietu zaudēšanas gadījumiem.

               15.Francijas iestādes skaidro, ka darba tirgus situācijas pasliktināšanās Ildefransas reģionā, tāpat kā pārējā Francijā, bija sekas sanitārajai krīzei un jo īpaši pirmajam pārvietošanās ierobežojumu periodam (no 2020. gada 17. marta līdz 10. maijam), kura laikā saimnieciskā darbība gandrīz apstājās.

               16.Kad 2021. gada pirmajā ceturksnī tūlīt pēc pirmā atlaišanas viļņa tika sākti individualizētie pasākumi, bezdarba līmenis Ildefransā bija 7,7 %
                  10
               . Šeit bija reģistrēts vairāk nekā viens miljons (1 056 950) darba meklētāju
                  11
               , kas ir par 8 % vairāk nekā iepriekšējā gadā. Darba meklētāju skaits starp vīriešiem pieauga par 9,2 %, bet starp sievietēm — par 6,7 %
                  12
               . Gandrīz puse (49,8 %) no kopskaita bija ilgstoši darba meklētāji (ilgāk nekā 12 mēnešus), tas ir par 4 procentpunktiem vairāk nekā 2020. gada pirmajā ceturksnī.

               17.Kopš atlaišanas un atbalsta pasākumu sākuma nodarbinātības situācija Francijā
                  13
                ir uzlabojusies. Darba meklētāju skaits 2021. gada ceturtajā ceturksnī salīdzinājumā ar attiecīgo iepriekšējā gada periodu samazinājās par 5,8 %
                  14
               , savukārt Ildefransā joprojām ir reģistrēts gandrīz miljons darba meklētāju (2021. gada ceturtajā ceturksnī — 994 110)
                  15
               , neskatoties uz kritumu par 6,1 % salīdzinājumā ar periodu iepriekšējā gadā
                  16
               . Ilgtermiņa darba meklētāji joprojām veido 49,3 % no kopējā darba meklētāju skaita (t. i., par 1,2 procentpunktiem vairāk nekā 2020. gada ceturtajā ceturksnī
                  17
               ), lai gan gada laikā tas ir samazinājies par 3,9 %.

               18.Francijas Darba tirgus administrācija norādīja, ka Air France pārstrukturēšana ietekmēja nodarbinātības līdzsvaru attiecīgajās teritorijās. Attiecīgi tā paziņoja uzņēmumam par tā pienākumiem attiecībā uz nodarbinātības atjaunošanu šajās teritorijās. Uzņēmumam ir jānodrošina tādi pasākumi kā tiešs atbalsts nodarbinātībai, finansējums perspektīviem pētījumiem, finansiāls ieguldījums reģiona atveseļošanas kopfondos u. c.
                  18
               , kas paredzēti, lai veicinātu jaunu saimniecisko darbību un radītu jaunas darbvietas, tādējādi kompensējot zaudētās.

               Kā tiek piemērota ES kvalitātes sistēma pārmaiņu un pārstrukturēšanās prognozēšanai

               19.Francija ir aprakstījusi, kā tika ņemti vērā ieteikumi, kas izklāstīti ES kvalitātes sistēmā pārmaiņu un pārstrukturēšanas prognozēšanai: saskaņā ar Francijas Darba kodeksu uzņēmumam in bonis (t. i., nav uzsākta tā likvidācija), kas nodarbina 1000 vai vairāk darbinieku, ir pienākums pilnā apmērā segt izmaksas saistībā ar aktīviem darba tirgus pasākumiem darbiniekiem, kas tiek atlaisti organizācijas pārstrukturēšanas rezultātā. Publisku iestāžu iejaukšanās ir paredzēta tikai tad, kad ir pabeigti pasākumi, ko īsteno uzņēmums, kurš atlaidis darba ņēmējus.

               20.Francija ir informējusi, ka Air France ir izveidojusi plašu aktīvo darba tirgus pasākumu kopumu, kura mērķis ir sniegt palīdzību atlaistajiem darba ņēmējiem. Sadarbībā ar ārējiem darbā iekārtošanas konsultāciju uzņēmumiem (Alixio Mobilité un Sodesi) Air France izveidoja konsultatīvu informācijas punktu (Espaces d’information, d’accompagnement et de conseil), kas ir pirmais kontaktpunkts attiecīgajiem darba ņēmējiem. Šajā informācijas punktā darba ņēmēji ne tikai saņem pirmo konsultāciju par nodarbinātības izredzēm, bet arī palīdzību dalībai apmācību pasākumos vai jauna darba atrašanas centienos.

               21.Attiecībā uz darbībām, kas veiktas, lai palīdzētu darbu zaudējušajiem darba ņēmējiem, Francija norādīja, ka uzreiz pēc darba ņēmēju atlaišanas sākās aktīvo darba tirgus papildpasākumu īstenošana, kas ir daļa no Air France juridiskā pienākuma.

               Papildināmība ar darbībām, ko finansē no valsts vai Savienības līdzekļiem

               22.Francija ir apstiprinājusi, ka turpmāk aprakstītie pasākumi, kas saņem EGF finansiālu ieguldījumu, nesaņems finansiālus ieguldījumus no citiem Savienības finanšu instrumentiem.

               Procedūras, ko ievēro, apspriežoties ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī vietējām un reģionālajām iestādēm

               23.Francija norādīja, ka saskaņotais individualizēto pakalpojumu kopums ir izstrādāts, apspriežoties ar darbiniekiem un arodbiedrības pārstāvjiem. Vairākās tikšanās reizēs starp Air France un SNPNC
                  19
               , l’UNAC
                  20
               , l'UNSA-PNC
                  21
               , CFDT
                  22
               , FO
                  23
                un CFE/CGC
                  24
                sarunu puses izstrādāja pasākumu kopumu, lai palīdzētu attiecīgajiem darba ņēmējiem. Šīs iekšējo sarunu kārtas sākās 2020. gada 8. jūlijā un beidzās 2021. gada 28. maijā
                  25
               .

               Paredzētie atbalsta saņēmēji un ierosinātie pasākumi

               Paredzētie atbalsta saņēmēji

               24.Paredzams, ka pasākumos piedalīsies visi darbu zaudējušie darba ņēmēji. Šos darba ņēmējus pēc dzimuma, vecuma grupas un izglītības līmeņa var iedalīt šādi:

                        Kategorija

                        Paredzamais atbalsta
                           saņēmēju skaits

                        Dzimums:

                        vīrieši:

                        695

                        (44,0 %)

                        sievietes:

                        885

                        (56,0 %)

                        nebināras personas:

                        0

                        (0,0 %)

                        Vecuma grupa:

                        jaunāki par 30 gadiem:

                        21

                        (1,3 %)

                        30–54 gadus veci:

                        1073

                        (67,9 %)

                        vecāki par 54 gadiem:

                        486

                        (30,8 %)

                        Izglītības līmenis:

                        pamatizglītības otrais posms vai zemāka izglītība
                           26

                        65

                        (4,1 %)

                        vidējā izglītība
                           27
                         vai pēcvidusskolas izglītība
                           28

                        1051

                        (66,5 %)

                        augstākā izglītība
                           29

                        464

                        (29,4 %)

               25.Kopumā ir 96 darba ņēmēji ar invaliditāti.

               Ierosinātie pasākumi

               26.Pasākumi, kuriem Francijas iestādes vēlas saņemt EGF līdzfinansējumu, ir saistīti ar pārkvalifikācijas atvaļinājuma (“congé de reclassement”)
                  30
                ilguma pagarināšanu līdz periodam, uz kuru neattiecas uzņēmuma juridiskais pienākums. Šis pasākums ir paredzēts atlaistajiem darba ņēmējiem un darba ņēmējiem, kuriem brīvprātīgas aiziešanas brīdī vēl nebija precīzu plānu par pārkvalificēšanos un kuri vēlējās izmantot pārkvalifikācijas pasākumus, konsultācijas, karjeras attīstības atbalstu vai palīdzību uzņēmuma izveidē vai pārņemšanā utt.

               27.Atlaistajiem darba ņēmējiem sniedzamie individualizētie pakalpojumi ietver šādus pasākumus.

               –Konsultāciju pakalpojumi un karjeras attīstības atbalsts. Atlaistie darba ņēmēji saņems karjeras konsultācijas un palīdzību darba meklējumos vai arī saņems norādījumus uzņēmējdarbības uzsākšanai, ja vēlēsies sākt savu uzņēmējdarbību. Dalībnieki saņems profesionālās izvēles atbalstu un konsultācijas, atbalstu darba meklēšanā, individuālu konsultēšanu, informāciju par pieejamo apmācību un uzņēmējdarbības veicināšanu. Šā pasākuma kontekstā darba ņēmējiem tiks sniegtas nodarbinātības atjaunošanas iespējas, ko nodrošinās speciālistu veiktā aktīvā darba meklēšana, un sniegta palīdzība, lai izvēlētos darba piedāvājumus, sagatavotos intervijām u. c. Specializēti konsultanti palīdzēs darba ņēmējiem, kuri vēlas kļūt pašnodarbināti, izveidot uzņēmumu vai pārņemt uzņēmumu, palīdzot ar uzņēmējdarbības plāna izstrādi, finansējuma meklēšanu un citiem saistītiem pakalpojumiem ceļā uz uzņēmējdarbību.

               –Apmācība. Darba ņēmējiem tiks piedāvātas dažādas prasmju pilnveides un pārkvalifikācijas apmācības, kas būs pielāgotas viņu vajadzībām un kuras noteiks konsultanti, kuri sniedz konsultāciju pakalpojumus. Darba ņēmējiem, kuri vēlēsies kļūt pašnodarbināti, tiks piedāvātas apmācības uzņēmuma izveidē, ko nodrošinās Sodesi (PASS CREA), Tirdzniecības un rūpniecības kamera vai Tirdzniecības un amatniecības kamera.

               –Atbalsts uzņēmuma izveidei. Darba ņēmēji, kuri izveidos savu uzņēmumu (uzņēmuma pārņemšana vai izveide), saņems līdz 15 000 EUR, lai segtu dibināšanas izmaksas, ieguldījumus aktīvos un kārtējos izdevumus. Šo atbalstu izmaksās trīs maksājumos, pamatojoties uz iepriekš noteiktu atskaites punktu sasniegšanu. Pirmo maksājumu 3000 EUR apmērā izmaksās, tiklīdz būs iesniegts apliecinājums par uzņēmuma izveidi vai pārņemšanu, piemēram, reģistrācijas nodevas kvīts
                  31
               . Otro un trešo maksājumu, katru 6000 EUR apmērā, izmaksās, kad tiks uzrādīts RSI
                  32
                pirmais un otrais darbības pārskats, kurā norādīts attiecīgi vismaz 200 EUR un 500 EUR apgrozījums pašnodarbinātām personām un individuālajiem komersantiem, vai uzrādīts zvērināta grāmatveža izsniegts sertifikāts, kurā norādīts attiecīgi vismaz 500 EUR un 1000 EUR apgrozījums uzņēmumiem
                  33
               .

               –
                     Darbā pieņemšanas pabalsti. Tie MVU, kas pieņems darbā bijušo Air France darba ņēmēju, noslēdzot ar to pastāvīgu līgumu vai vismaz sešus mēnešus ilgu līgumu uz noteiktu laiku, saņems atmaksu par algām līdz diviem mēnešiem un darba devēja iemaksām, kā arī daļu no izmaksām par jaunā amata apgūšanas apmācību, ja tāda bija nepieciešama.

               –Pabalsts ātrai nodarbinātības atsākšanai. Darba ņēmēji, kuri ātri atgriežas darbā ar pastāvīgu līgumu vai vismaz sešus mēnešus ilgu līgumu uz noteiktu laiku, saņems pabalstu, kas vienāds ar darba meklēšanas pabalstu
                  34
               , ko viņi saņemtu, ja nebūtu atraduši darbu. Summa nedrīkst pārsniegt četru mēnešu darba meklēšanas pabalsta summu.

               –Piemaksas par algas starpību. Šā pasākuma mērķis ir stimulēt jauna darba piedāvājuma pieņemšanu (uz pastāvīgu laiku vai noteiktu laiku uz vismaz sešiem mēnešiem), pat ja jaunā darba alga ir mazāka nekā iepriekšējā darbā. Pabalsta apmērs būs vienāds ar starpību starp algām summā līdz 600 EUR mēnesī, kuru izmaksās ne ilgāk kā 30 mēnešus
                  35
               , vai summā līdz 375 EUR
                  36
                mēnesī, kuru izmaksās ne ilgāk kā 48 mēnešus
                  37
               . Katrā gadījumā kopējā summa uz vienu darba ņēmēju nedrīkst pārsniegt 18 000 EUR.

               28.Aprakstītās ierosinātās darbības ir aktīvi darba tirgus pasākumi atbilstīgi EGF regulas 7. pantā noteiktajām darbībām, par kurām ir tiesības saņemt atbalstu. Šīs darbības neaizstāj pasīvus sociālās aizsardzības pasākumus.

               29.Francija informēja, ka Air France saskaņā ar savu prasmju pilnveidošanas plānu saviem darbiniekiem regulāri piedāvā apmācības, kurās uzmanība tiek pievērsta digitālajām prasmēm un prasmēm, kas nepieciešamas resursu ziņā efektīvā ekonomikā. Apmācība, kas tiek nodrošināta Air France digitālajās apmācības platformās, ir pieejama darbu zaudējušajiem darba ņēmējiem visu laiku, kamēr viņi piedalās EGF pasākumos.

               30.Francija ir sniegusi nepieciešamo informāciju par pasākumiem, kas attiecīgajiem uzņēmumiem ir obligāti jāveic saskaņā ar valsts tiesību aktiem vai koplīgumiem. Tā ir apliecinājusi, ka EGF finansiālais ieguldījums neaizstās minētos pasākumus.

               Aplēstais budžets

               31.Aplēstās kopējās izmaksas ir 20 873 656 EUR, kas ietver izdevumus tikai par individualizētiem pakalpojumiem. Francija nolēma no saviem līdzekļiem segt izdevumus par sagatavošanās, pārvaldības, informācijas un reklāmas, kontroles un ziņošanas pasākumiem.

               32.Kopējais finansiālais ieguldījums, kas pieprasīts no EGF, ir 17 742 607 EUR (85 % no kopējām izmaksām).

               33.Valsts priekšfinansējumu un līdzfinansējumu nodrošina Air France.

                        Pasākumi

                        Aplēstais dalībnieku skaits

                        Aplēstās izmaksas par vienu dalībnieku
                        (EUR)
                           38

                        Aplēstās kopējās izmaksas

                        (EUR)
                           39

                        Individualizēti pakalpojumi (pasākumi saskaņā ar EGF regulas 7. panta 2. punkta a) apakšpunktu)

                        Konsultāciju pakalpojumi un karjeras attīstības atbalsts
                           (accompagnement congé de reclassement Alixio et Sodesi)

                        1162

                        2098

                        2 437 820

                        Apmācība
                           (formation)

                        805

                        2815

                        2 266 400

                        Atbalsts uzņēmuma izveidei
                           (prime à la création d'entreprise)

                        591

                        15 000

                        8 865 000

                        Starpsumma (a):

                        Procentuālā daļa no individualizēto pakalpojumu kopuma:

                        –

                        13 569 220

                        (65,00 %)

                        Pabalsti un stimuli (pasākumi saskaņā ar EGF regulas 7. panta 2. punkta b) apakšpunktu)

                        Darbā pieņemšanas pabalsti
                           (aide TPE - PME)

                        46

                        5296

                        243 608

                        Pabalsts ātrai nodarbinātības atsākšanai
                           (indemnité de reclassement rapide/immédiat)

                        512

                        11 467

                        5 871 235

                        Piemaksas par algas starpību
                           (indemnité différentielle de rémunération)

                        83

                        14 332

                        1 189 593

                        Starpsumma (b):

                        Procentuālā daļa no individualizēto pakalpojumu kopuma:

                        –

                        7 304 436

                        (35,00 %)

                        Pasākumi saskaņā ar EGF regulas 7. panta 5. punktu

                        1. Sagatavošanās pasākumi

                        –

                        0

                        2. Pārvaldība

                        –

                        0

                        3. Informācija un publicitāte

                        –

                        0

                        4. Kontrole un ziņošana

                        –

                        0

                        Starpsumma (c):

                        Procentuālā daļa no kopējām izmaksām:

                        –

                        0

                        (0,00 %)

                        Kopējās izmaksas (a + b + c):

                        –

                        20 873 656

                        EGF ieguldījums (85 % no kopējām izmaksām)

                        –

                        17 742 607

               34.To pasākumu izmaksas, kuri iepriekš minētajā tabulā noteikti kā pasākumi saskaņā ar EGF regulas 7. panta 2. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Francija apstiprināja, ka šie pasākumi ir atkarīgi no tā, vai paredzētie atbalsta saņēmēji aktīvi piedalās darba meklēšanas vai apmācības pasākumos.

               35.Francija apstiprināja, ka to ieguldījumu izmaksas, kuri attiecas uz pašnodarbinātību, uzņēmējdarbības sākšanu un darba ņēmēju pārņemšanu, nepārsniegs 22 000 EUR vienam atbalsta saņēmējam.

               Izdevumu atbilstības periods

               36.Francija individualizētos pakalpojumus paredzētajiem atbalsta saņēmējiem sāka sniegt 2021. gada 1. februārī. Tāpēc par pasākumu izdevumiem būs tiesības saņemt EGF finansiālu ieguldījumu par laikposmu, kas sākas 2021. gada 1. februārī un beidzas 24 mēnešus pēc finansēšanas lēmuma spēkā stāšanās dienas.

               37.Francijai administratīvie izdevumi saistībā ar EGF īstenošanu sāka rasties 2021. gada 6. janvārī, taču tā nolēma tos segt ar saviem resursiem.

               Pārvaldības un kontroles sistēmas

               38.Pieteikums ietver pārvaldības un kontroles sistēmas aprakstu, kurā norādīti iesaistīto struktūru pienākumi. Francija ir paziņojusi Komisijai, ka finansiālo ieguldījumu pārvaldīs Darba, nodarbinātības, profesionālās apmācības un sociālā dialoga ministrijas Délégation générale à l’emploi et à la formation professionnelle (DGEFP), konkrēti, nodaļa Fonds national de l'emploi (DGEFP - MFNE). DGEFP iekšienē maksājumus veiks finanšu lietu nodaļa Affaires financières (DGEFP - MAFI). Commission interministérielle de coordination des contrôles (CICC) ir Francijas revīzijas iestāde attiecībā uz EGF. Air France atbildēs par pasākumu īstenošanu. Saistībā ar to Francijas iestādes noslēgs partnerības līgumu ar Air France.

               Attiecīgās dalībvalsts apņemšanās

               39.Francija ir sniegusi visus nepieciešamos apliecinājumus tam, ka:

               –piekļuvē ierosinātajiem pasākumiem un to īstenošanai tiks piemēroti vienlīdzīgas attieksmes un nediskriminācijas principi,

               –ir ievērotas valstu un ES tiesību aktos paredzētās prasības par kolektīvo atlaišanu,

               –uzņēmums Air France, kas pēc darbinieku atlaišanas ir turpinājis darbību, ir ievērojis juridiskos pienākumus un sniedzis darba ņēmējiem atbilstošu palīdzību,

               –tiks novērsta jebkāda dubulta finansēšana,

               –EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu.

               IETEKME UZ BUDŽETU

               Budžeta priekšlikums

               40.EGF nepārsniedz maksimālo gada summu 186 miljonu EUR apmērā (2018. gada cenās), kā paredzēts 8. pantā Padomes 2020. gada 17. decembra Regulā (ES, Euratom) 2020/2093, ar ko nosaka daudzgadu finanšu shēmu 2021.–2027. gadam
                  40
               .

               41.Pēc pieteikuma izskatīšanas attiecībā uz EGF regulas 13. panta 1. un 2. punktā paredzētajiem nosacījumiem un ņemot vērā paredzēto atbalsta saņēmēju skaitu, ierosinātos pasākumus un aplēstās izmaksas, Komisija ierosina izmantot EGF līdzekļus 17 742 607 EUR apmērā, kas veido 85 % no kopējām ierosināto pasākumu izmaksām, lai sniegtu finansiālu ieguldījumu saistībā ar pieteikumu.

               42.Lēmuma priekšlikumu par EGF izmantošanu kopīgi pieņems Eiropas Parlaments un Padome, kā noteikts 9. punktā 2020. gada 16. decembra Iestāžu nolīgumā starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  41
               .

               Saistītie tiesību akti

               43.Vienlaikus ar priekšlikumu lēmumam par EGF izmantošanu Komisija Eiropas Parlamentam un Padomei iesniegs priekšlikumu par līdzekļu pārvietošanu uz attiecīgo budžeta pozīciju 15 645 511 EUR apmērā
                  42
               .

               44.Vienlaikus ar priekšlikumu lēmumam par EGF izmantošanu Komisija pieņēma lēmumu par finansiālu ieguldījumu, kas ir finansēšanas lēmums Finanšu regulas 110. panta nozīmē
                  43
               . Minētais lēmums par finansēšanu stāsies spēkā dienā, kad Komisijai tiek paziņots, ka Eiropas Parlaments un Padome ir apstiprinājuši budžeta pārvietojumu.

               2022/0143 (BUD)

               Priekšlikums

               EIROPAS PARLAMENTA UN PADOMES LĒMUMS

               par Eiropas Globalizācijas pielāgošanās fonda darbu zaudējušiem darba ņēmējiem izmantošanu saistībā ar Francijas iesniegto pieteikumu EGF/2022/001 FR/Air France

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Regulu (ES) 2021/691 (2021. gada 28. aprīlis) par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013
                  44
               , un jo īpaši tās 15. panta 1. punktu,

               ņemot vērā 2020. gada 16. decembra Iestāžu nolīgumu starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  45
               , un jo īpaši tā 9. punktu,

               ņemot vērā Eiropas Komisijas priekšlikumu,

               tā kā:

               (1)Eiropas Globalizācijas pielāgošanās fonda darbu zaudējušiem darba ņēmējiem (EGF) mērķis ir apliecināt solidaritāti un veicināt ilgtspējīgu pienācīgas kvalitātes nodarbinātību Savienībā, sniedzot atbalstu atlaistajiem darba ņēmējiem un pašnodarbinātajiem, kuri ir atlaisti no darba nozīmīgas pārstrukturizācijas rezultātā, un palīdzot viņiem pēc iespējas ātrāk atgriezties ilgtspējīgā pienācīgas kvalitātes nodarbinātībā.

               (2)EGF nepārsniedz maksimālo gada summu 186 miljonu EUR apmērā (2018. gada cenās), kā noteikts Padomes Regulas (ES, Euratom) 2020/2093
                  46
                8. pantā.

               (3)Francija 2022. gada 21. janvārī iesniedza pieteikumu EGF izmantošanai saistībā ar darba ņēmēju atlaišanu uzņēmumā Air France Francijā. Saistībā ar pieteikumu tika sniegta papildu informācija saskaņā ar Regulas (ES) 2021/691 8. panta 5. punktu. Minētais pieteikums atbilst Regulas (ES) 2021/691 13. pantā noteiktajām prasībām par EGF finansiālo ieguldījumu.

               (4)Tāpēc EGF būtu jāizmanto, lai sniegtu finansiālu ieguldījumu 17 742 607 EUR apmērā saistībā ar Francijas iesniegto pieteikumu.

               (5)Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

               1. pants

               Savienības 2022. finanšu gada vispārējā budžetā izmanto Eiropas Globalizācijas pielāgošanās fondu darbu zaudējušiem darba ņēmējiem, lai piešķirtu 17 742 607 EUR saistību un maksājumu apropriācijās.

               2. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no [lēmuma pieņemšanas datums]
                  47*.

               Briselē,

                  Eiropas Parlamenta vārdā —
                        Padomes vārdā —

                  priekšsēdētājs
                        priekšsēdētājs

                     (1)

                        OV L 153, 3.5.2021., 48. lpp.

                     (2)

                        Darbvietu zaudēšana notika uzņēmumā Air France un divos tā meitasuzņēmumos: Hop un Hop training.

                     (3)

                        Komisijas Deleģētā Regula (ES) 2019/1755 (2019. gada 8. augusts), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi. OV L 270, 24.10.2019., 1.–56. lpp.

                     (4)

                        Citi attiecīgie reģioni ir Elzasa (FRF1), Akvitānija (FRI1), Overņa (FRK1), Bretaņa (FRH0), Korsa (FRM0), Langdoka Rusijona (FRJ1), Dienvidpireneji (FRJ2), Ziemeļfrancijas-Padekalē reģions (FRE1), Luāras reģions (FRG0), Provansas-Alpu-Kotdazīras reģions (FRL0), Ronas-Alpu reģions (FRK2), Gvadelupa (FRY1), Martinika (FRY2), Gajāna (FRY3) un Reinjona (FRY4).

                     (5)

                        OV L 393, 30.12.2006., 1. lpp.

                     (6)

                        Saskaņā ar Regulas (ES) 2021/691 7. panta 5. punktu.

                     (7)

                        Ildefransa (FR10), Ziemeļfrancijas-Padekalē reģions (FRE1), Elzasa (FRF1), Luāras reģions (FRG0), Bretaņa (FRH0), Akvitānija (FRI1), Langdoka Rusijona (FRJ1), Dienvidpireneji (FRJ2), Overņa (FRK1), Ronas-Alpu reģions (FRK2), Provansas-Alpu-Kotdazīras reģions (FRL0) un Korsa (FRM0).

                     (8)

                        Gvadelupa (FRY1), Martinika (FRY2), Gajāna (FRY3) un Reinjona (FRY4).

                     (9)

                  https://www.insee.fr/fr/statistiques/5387891
                  .

                     (10)

                        https://www.insee.fr/fr/statistiques/serie/001515843.

                     (11)

                  Reģistrēti darba meklētāji Ildefransā 2021. gada 1. ceturksnī.

                     (12)

                        Turpat.

                     (13)

                        Francija, tostarp aizjūras departamenti-reģioni, izņemot Majotu.

                     (14)

                  Demandeurs d'emploi inscrits à Pôle emploi au 4e trimestre 2021
                  .

                     (15)

                  https://www.insee.fr/fr/statistiques/serie/010597557
                  .

                     (16)

                        Paredzams, ka informācija par reģistrētajiem darba meklētājiem Ildefransā 2022. gada pirmajā ceturksnī tiks publicēta 2022. gada 28. aprīlī.

                     (17)

                  https://idf.drieets.gouv.fr/sites/idf.drieets.gouv.fr/IMG/pdf/defm_ile-de-france_2021t4.pdf
                  .

                     (18)

                  https://travail-emploi.gouv.fr/emploi-et-insertion/accompagnement-des-mutations-economiques/obligation-revitalisation-territoire
                  .

                     (19)

                        Syndicat National du Personnel Navigant Commercial (Nacionālā komerclidojumu apkalpes apvienība).

                     (20)

                        Union des Navigants de l'Aviation Civile (Civilās aviācijas apkalpes apvienība).

                     (21)

                        Union Nationale des Syndicats Autonomes-Personnel Navigant Commercial (Nacionālā autonomo arodbiedrību apvienība — komerclidojumu apkalpe).

                     (22)

                        Confédération Française Démocratique du Travail (Francijas Demokrātiskā darba konfederācija).

                     (23)

                        Confédération Générale du Travail - Force Ouvrière (Vispārējā darba konfederācija — darba ņēmēju arodbiedrība).

                     (24)

                        Confédération française de l'encadrement - Confédération générale des cadres (Francijas vadības konfederācija — vispārējā izpilddirektoru konfederācija).

                     (25)

                        Sarunas uzņēmumā Air France no 2020. gada 8. jūlija līdz 2020. gada 18. decembrim, uzņēmumā Hop no 2021. gada 20. aprīļa līdz 2021. gada 28. maijam un uzņēmumā Hop Training no 2021. gada 28. janvāra līdz 2021. gada 25. martam.

                     (26)

                        ISCED 0.–2. līmenis.

                     (27)

                        ISCED 3. līmenis.

                     (28)

                        ISCED 4. līmenis.

                     (29)

                        ISCED 5.–8. līmenis.

                     (30)

                        Attiecībā uz pārkvalifikācijas atvaļinājumu (“congé de reclassement”) Francijas Darba kodeksa L1233-71. pantā ir noteikts, ka uzņēmumam, kas nodarbina vairāk nekā 1000 cilvēku, ir pienākums piedāvāt kodeksā noteiktos pasākumus vismaz četrus mēnešus. Tāpēc saskaņā ar iepriekš minēto tiesību aktu ilgāks laikposms, kas sākas ar piekto mēnesi, ir fakultatīvs un tam var pieprasīt EGF atbalstu saskaņā ar Regulas (ES) 2021/691 9. panta 1. punktu. Uzņēmums Air France ir nolēmis ierosināt šo pasākumu uz laiku līdz 12 mēnešiem. 12 mēnešu periodam tiek papildus noteikti trīs mēneši vecāka gadagājuma darba ņēmējiem (tiem, kas dzimuši pirms1965. gada 1. janvāra), darba ņēmējiem ar invaliditāti un darba ņēmējiem ar zemu profesionālo līmeni (N1 un N2 Air France profesiju klasifikācijā). Šajā pieteikumā nav paredzēts atbalsts pārkvalifikācijas atvaļinājuma pirmajiem četriem mēnešiem, kas atbilst minimālajam tiesību aktos noteiktajam termiņam.

                     (31)

                        Reģistrācija SIRENE reģistrā vai Tirdzniecības un uzņēmumu reģistrā (RCS).

                     (32)

                        Régime Social des Indépendants (sociālā programma pašnodarbinātām personām).

                     (33)

                        Sabiedrība ar ierobežotu atbildību (SIA), akciju sabiedrība (A/S) u. c.

                     (34)

                        Darba meklēšanas pabalstu aprēķina 70 % apmērā no pēdējām 12 darba algām pirms atlaišanas.

                     (35)

                        Līdz 36 mēnešiem tiem darba ņēmējiem, kas zaudējuši darbu teritorijās, kas nav Ildefransa, un kuru jaunā darba vieta arī nav Ildefransā.

                     (36)

                        450 EUR tiem darba ņēmējiem, kas zaudējuši darbu teritorijās, kas nav Ildefransa, un kuru jaunā darba vieta arī nav Ildefransā.

                     (37)

                        EGF līdzfinansējums ārpus īstenošanas perioda nav attiecināms uz piemaksām par algas starpību.

                     (38)

                        Lai izvairītos no zīmēm aiz komata, aprēķinātās izmaksas uz vienu darba ņēmēju ir noapaļotas. Tomēr noapaļošana neietekmē katra pasākuma kopējās izmaksas, kas paliek tādas pašas, kā norādīts Francijas iesniegtajā pieteikumā.

                     (39)

                        Kopsummas nesakrīt noapaļošanas dēļ.

                     (40)

                        OV L 433 I, 22.12.2020., 11. lpp.

                     (41)

                        OV L 433 I, 22.12.2020., 29. lpp.

                     (42)

                        Pēc Francijas pieprasījuma no EGF maksātais finansiālais ieguldījums, lai finansētu aktīvus darba tirgus pasākumus pēc darba ņēmēju atlaišanas uzņēmumā Selecta, bija mazāks nekā summa, kas noteikta Eiropas Parlamenta un Padomes 2022. gada 24. marta lēmumā (4 074 296 EUR).
                     Francija informēja Komisiju, ka, pateicoties ekonomikas atveseļošanai pēc Covid-19 pandēmijas, var izvairīties no 107 darba ņēmēju atlaišanas, kas bija plānota 2022. gada janvārī. Tāpēc Francija samazināja EGF summu, kas nepieciešama, lai palīdzētu uzņēmuma Selecta atlaistajiem darba ņēmējiem. Patlaban šī summa ir 1 977 200 EUR.
                     Tā kā saistību apropriācijas 2 097 096 EUR apmērā joprojām ir pieejamas darbības pozīcijā pēc tam, kad tika veikts maksājums Francijai, Komisijai nav jāpārskaita visa Air France saistību summa no rezerves pozīcijas.

                     (43)

                        Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).

                     (44)

                        OV L 153, 3.5.2021., 48. lpp.

                     (45)

                        OV L 433 I, 22.12.2020., 29. lpp.

                     (46)

                        Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (OV L 433 I, 22.12.2020., 11. lpp.).

                     (47)
                  *
                        Datumu ieraksta Parlaments pirms publicēšanas OV.